Benavites

Benavites és un municipi del País Valencià a la comarca del Camp de Morvedre. Limita amb Quartell, Sagunt i Almenara (a la comarca de la Plana Baixa). Geografia La vila de Benavites és al sector nord-est de la Vall de Segó. Té una superfície de 4,30 km². És a una altitud de 36 metres sobre el nivell del mar. El terme és drenat pel barranc de l'Arquet, nom que fa referència a una conducció d'aigua de la Font de Quart a Almenara. El xicotet aqüeducte va ser destruït per la riuada de 1965, i hui dia solament en són visibles alguns arcs dels laterals. La vila es comunica per carretera local amb Quartell i Almenara. Història Al llarg dels segles, l'ortografia del nom ha conegut uns variants: Benedites, el 1795, així el va anomenar Cavanilles (1745-1804), també es va escriure Benidites i Benedictes fins a arribar al nom actual. S'han trobat inscripcions llatines, que demostren el pas del romans. L'origen del poble sembla el resultat de l'agrupació de diverses alqueries musulmanes agrupades amb el nom d'Ibn-Abidis. Després de la conquesta fou donada per Jaume I (1208-1276) a Bernat Matoses, la família del qual el vengué el 1394 a Bernat Vives de Canyamars. Després passà a mans del Consell de València, que més tard el va vendre a la Corona. El segle xv tornà a ser lloc de senyoriu, pertanyent als comtes d'Almenara i Cocentaina, els quals ordenaren la construcció de la Torre de la Senyoria. L'any 1619 fou venut a Pere Eixarch de Bellvís; el 1624 fou convertit en comtat i el 1628 en marquesat. Pertanyé a eixa família fins a la supressió dels senyorius el 1814. Durant el segle xix s'afegiren al municipi una sèrie de llocs confinants, dels quals destaca l'annexió de Benicalaf el 1856, que va donar lloc a diversos conflictes amb Faura i Benifairó per causa de les aigües de reg. Demografia Economia L'economia local es basa totalment en l'agricultura de regadiu, amb la taronja com a producte més important, seguida per les hortalisses i altres arbres fruiters. La manipulació i comercialització de la taronja configuren altres sectors econòmics importants. Política i govern Composició de la Corporació Municipal El Ple de l'Ajuntament està format per 7 regidors. En les eleccions municipals de 26 de maig de 2019 foren elegits 4 regidors del Partit Popular (PP) i 3 del Partit Socialista del País Valencià (PSPV-PSOE). Alcaldes Des de 2011 l'alcalde de Benavites és Carlos Gil Santiago del Partit Popular, qui ja va ser alcalde entre 1999 i 2003. Monuments Església de Nostra senyora dels Àngels. Segle XVIII. La Torre. És al centre del poble, orientada al sud, i segons alguns, data de principi del segle xiv, mentres que uns altres la consideren posterior al segle xv. Possiblement en el seu temps no va tenir cap mena d' edificació al seu entorn. Actualment la porta de la torre està envoltada pels murs d'un xicotet pati descobert, amb un fossat ample i profund. Existix una obertura vertical proveïda d'una corriola de ferro per la qual en origen devia haver-hi una corda que maniobrava el pont. Ni el pont ni el torn existixen actualment. Festes i celebracions Les festes de Benavites obrin la temporada de festes en la Vall de Segó, les quals són a la fi de juny, seguides de Quartell al juliol, Faura a l'agost, Benifairó a principi de setembre i Quart a la fi de setembre. Les festes de Benavites igual que els altres municipis són constituïdes per balls, bous, teatres. Persones il·lustres Daniel Gómez Giménez. Pilotari. Melchor Fauli Garces. Pilotari. Víctor J. Hernández, naturalista, escriptor i divulgador ambiental. Va traslladar el seu domicili a Benavites en 2008. Notes Referències Enllaços externs Mancomunitat de les Valls País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment. Institut Valencià d'Estadística Arxivat 2010-06-18 a Wayback Machine.. Portal de la Direcció General d'Administració Local de la Generalitat Arxivat 2008-05-26 a Wayback Machine..